Pa gee dogter oor aan polisie oor naakfoto’sŉ 17-jarige meisie is gevonnis vir die vervaardiging en verspreiding van kinderpornografie nadat haar pa die polisie in kennis gestel het dat sy naakfoto’s van haarself aan ŉ 42-jarige man stuur, berig die Sunday Times. Die gr.10-leerling, wat swanger is, het ŉ drie jaar opgeskorte vonnis ontvang nadat sy ŉ pleitooreenkoms aangegaan het. Volgens die berig het die pa verlede maand eksplisiete boodskappe en kaalfoto’s op sy dogter se foon gekry en dit aan die polisie oorhandig. Die meisie het glo met die 42-jarige man sowel as twee tienerseuns kontak gehad. Die 42-jarige man wat die foto’s ontvang het, is skuldig bevind aan seksuele gereedmaking van ’n minderjarige (grooming) en het ook ŉ drie jaar opgeskorte vonnis ontvang. Die pa het hom intussen tot die Universiteit van Pretoria se Sentrum vir Kinderreg gewend. Carina du Toit, ŉ prokureur by die sentrum, het aan die koerant gesê dat die meisie “duidelik hulp nodig het. Die skuldigbevinding spreek nie enige van die kwessies aan nie.” Volgens die evaluasie van ŉ maatskaplike werker wat aan die hof voorgelê is, is die meisie se ma dikwels afwesig of onder die invloed van alkohol en is die meisie hoofsaaklik deur haar ouma grootgemaak. Die ouma kon egter nie langer die meisie hanteer nie en sy is gestuur om by haar pa en sy vrou te bly.